CELEX: 32018D1222
Language: bg
Date: 2018-09-05 00:00:00
Title: Решение (ЕС) 2018/1222 на Комисията от 5 септември 2018 година относно предложената гражданска инициатива, озаглавена „End the Cage Age“ (край на клетките) (нотифицирано под номер С(2018) 5829)

10.9.2018   
               
               
                  BG
               
               
                  Официален вестник на Европейския съюз
               
               
                  L 227/7
               
            
         РЕШЕНИЕ (ЕС) 2018/1222 НА КОМИСИЯТА
         от 5 септември 2018 година
         относно предложената гражданска инициатива, озаглавена „End the Cage Age“ (край на клетките)
         
            
               (нотифицирано под номер С(2018) 5829)
            
         
         (само текстът на английски език е автентичен)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 211/2011 на Европейския парламент и на Съвета от 16 февруари 2011 г. относно гражданската инициатива (1), и по-специално член 4 от него,
         като има предвид, че:
         
                     (1)
                  
                  
                     Предметът на предложената гражданска инициатива, озаглавена „End the Cage Age“ (край на клетките), се отнася до следното: „Стотици милиони селскостопански животни в ЕС са държани в клетки през по-голямата част от живота си, а това им причинява големи страдания. Призоваваме Европейската комисия да сложи край на това нечовешко отношение към селскостопанските животни.“
                  
               
                     (2)
                  
                  
                     Целите на предложената гражданска инициатива се отнасят до следното: „Клетките причиняват страдание на огромен брой селскостопански животни всяка година. Те са една ненужна жестокост, тъй като съществуват системи, отличаващи се с по-хуманно отношение към животните, при които не се използват клетки. Затова приканваме Комисията да предложи законодателство за забрана на използването на: клетки за кокошки носачки, зайци, ярки, бройлери за разплод, пъдпъдъци, патици и гъски; родилни боксове за свине майки; боксове за свине майки, ако те вече не са забранени; индивидуални боксове за телета, ако вече не са забранени.“
                  
               
                     (3)
                  
                  
                     С Договора за Европейския съюз (ДЕС) се укрепва гражданството на Съюза и се засилва допълнително демократичното функциониране на Съюза, като се предвижда, наред с другото, че всеки гражданин трябва да има правото да участва в демократичния живот на Съюза чрез европейска гражданска инициатива.
                  
               
                     (4)
                  
                  
                     За тази цел процедурите и условията, необходими за представяне на гражданската инициатива, следва да бъдат ясни, разбираеми, лесни за прилагане и пропорционални на естеството на гражданската инициатива, така че да насърчават участието на гражданите и да правят Съюза по-достъпен.
                  
               
                     (5)
                  
                  
                     С цел прилагане на Договорите е възможно обаче да се приеме правен акт на Съюза с разпоредби, необходими за постигането на целите на общата селскостопанска политика, включително забрана за затваряне в клетки в контекста на селскостопанското производство, въз основа на член 43, параграф 2 от ДФЕС.
                  
               
                     (6)
                  
                  
                     Предложената гражданска инициатива, доколкото тя е насочена към изготвянето на предложения на Комисията за правен акт на Съюза, установяващ свързани със селскостопанско производство забрани, не попада по очевиден начин извън обхвата на правомощията на Комисията да представи предложение за правен акт на Съюза за целите на прилагането на Договорите в съответствие с член 4, параграф 2, буква б) от Регламента.
                  
               
                     (7)
                  
                  
                     Освен това гражданският комитет е образуван и лицата за контакт са определени в съответствие с член 3, параграф 2 от Регламента и предложената гражданска инициатива не е явно в злоупотреба, несериозна или злонамерена, нито е в явно противоречие с ценностите на Съюза, установени в член 2 от ДЕС.
                  
               
                     (8)
                  
                  
                     Поради това предложената гражданска инициатива, озаглавена „End the Cage Age“, следва да бъде регистрирана,
                  
               ПРИЕ НАСТОЯЩОТО РЕШЕНИЕ:
         
            Член 1
            
               1.   Предложената гражданска инициатива, озаглавена „End the Cage Age“, се регистрира.
            
            
               2.   Изявления за подкрепа за предложената гражданска инициатива могат да бъдат събирани като се има предвид разбирането, че нейната цел е изготвянето на предложение на Комисията за правен акт, установяващ свързани със селскостопанско производство забрани.
            
         
         
            Член 2
            Настоящото решение влиза в сила на 11 септември 2018 г.
         
         
            Член 3
            Адресати на настоящото решение са организаторите (членовете на гражданския комитет) на предложената гражданска инициатива, озаглавена „End the Cage Age“, представлявани от г-жа Léopoldine CHARBONNEAUX и г-жа Olga KIKOU в качеството им на лица за контакт.
         
         
            Съставено в Брюксел на 5 септември 2018 година.
            
               
                  За Комисията
               
               Frans TIMMERMANS
               
                  Заместник-председател
               
            
         
         
            (1)  ОВ L 65, 11.3.2011 г., стр. 1.